ชาวลำใหม่ จ.ยะลา “ปั้นโอ่งตามรอยพ่อ”
ทหาร ฉก.สันติสุข นำภูมิปัญญาพื้นบ้าน สอนชาวบ้านลำใหม่ ยะลา “ปั้นโอ่งตามรอยพ่อ” รำลึกพระมหากรุณาธิคุณในหลวงรัชกาลที่ 9 ช่วยเหลือประชาชนที่ได้รับความเดือดร้อนจากน้ำอุปโภค บริโภค

วันนี้ (18 พ.ย. 60) ที่วัดเฉลิมนิคม บ้านลำใหม่ หมู่ที่ 1 ตำบลลำใหม่ อำเภอเมือง จังหวัดยะลา ชาวบ้านในพื้นที่ตำบลลำใหม่ จำนวนกว่า 20 คน ได้เข้าร่วมกิจกรรมการเรียนรู้ “ปั้นโอ่งตามรอยพ่อ” อย่างขะมักเขม้น ตั้งอกตั้งใจที่จะเรียนรู้การทำโอ่ง ซึ่งทางเจ้าหน้าที่ทหารหน่วยเฉพาะกิจสันติสุข จัดขึ้นเพื่อให้ประชาชนได้สำนึกในพระมหากรุณาธิคุณอันล้นพ้นของพระบาทสมเด็จพระปรมินทรมหาภูมิพลอดุลยเดช บรมนาถบพิตร รัชกาลที่ 9 ที่ทรงพระราชทานทฤษฎีเศรษฐกิจพอเพียงแก่ปวงชนชาวไทย ได้นำหลักปรัชญาเศรษฐกิจพอเพียงไปใช้ในชีวิตประจำวันอย่างมีหลักการ ซึ่งจะทำให้ประชาชนในพื้นที่ได้มีภาชนะเก็บน้ำเอาไว้ใช้ในยามจำเป็น เห็นคุณค่าในการมีส่วนร่วมในการแก้ปัญหา อีกทั้งพัฒนาสังคมชุมชนท้องถิ่นของตนเอง ตลอดจนเสริมสร้างความสัมพันธ์อันดี ระหว่างเจ้าหน้าที่รัฐ ผู้นำชุมชน และประชาชนในพื้นที่ อีกด้วย

ซึ่งการเรียนรู้ในครั้งนี้ เริ่มต้นตั้งแต่ขั้นตอนแรก การเรียนรู้ วัสดุ เครื่องมือ การทำโครงสร้าง การขึ้นรูป การปั้น การติดตั้งวาวล์น้ำ ตรวจสอบการรั่วซึม การตกแต่ง ขัดมัน ลงสี จนกลายเป็นโอ่งที่สามารถนำไปใช้งานได้จริง โดยมีจ่าสิบเอก ดำรงค์ รุ่งสว่าง เจ้าหน้าที่ทหารหน่วยเฉพาะกิจสันติสุขชุดชำนาญพื้นดิน เป็นผู้ฝึกสอนทั้งภาคทฤษฎี และปฎิบัติ

จ่าสิบเอก สมชาย แสงกาวิน หัวหน้าชุดสถานีวิทยุทักษิณสัมพันธ์ที่ 301 หน่วยเฉพาะกิจสันติสุข กล่าวว่า การจัดโครงการ “ปั้นโอ่งตามรอยพ่อ” นี้ จัดขึ้น สืบเนื่องจากในพื้นที่ตำบลลำใหม่ ซึ่งมีปัญหาเกี่ยวกับน้ำประปาไม่ไหลบ่อยครั้ง และปีที่ผ่านมาเกิดปัญหาภัยแล้ง ทางชุดควบคุมทักษิณสัมพันธ์ของหน่วยเฉพาะกิจสันติสุข จึงได้จัดทำโครงการ “ปั้นโอ่งตามรอยพ่อ” ขึ้น ซึ่งเป็นการสร้างโอ่งที่ใช้วัสดุ วิธีการ หลักการที่ถูกต้อง ให้ประชาชนได้เรียนรู้ เพื่อนำไปใช้ในยามน้ำประปาไม่ไหล และอีกอย่างหนึ่งก็ได้ประสานกับองค์การบริหารส่วนตำบล ซึ่งมีโครงการทำแท็งค์น้ำในพื้นที่ส่วนรวมของหมู่บ้าน ซึ่งจะเป็นการต่อยอดจากการปั้นโอ่งนี้

สำหรับโครงการนี้มีพี่น้องประชาชนในพื้นที่ตำบลลำใหม่ มาเข้าร่วมกิจกรรม จำนวน 25 คน ดำเนินการตั้งแต่วันที่ 15-21 พ.ย. 60 โอ่งที่ปั้นนี้จะมี จำนวน 2 โอ่ง เป็นโอ่งขนาด ความสูง 150 เมตร กว้าง 180 เซนติเมตร สามารถบรรจุน้ำได้ 2,000 ลิตร หลังจากปั้นเสร็จแล้วทางหน่วยฯ ก็จะมอบให้กับองค์การบริหารส่วนตำบลลำใหม่ นำไปไว้ใช้งานเพื่อส่วนรวมต่อไป สำหรับการต่อยอดจากโครงการปั้นโอ่งฯ นี้ นอกจาก ประชาชนจะได้เรียนรู้ในการทำโอ่งแล้ว ก็จะเป็นกำลังหลักในองค์การบริหารส่วนตำบลลำใหม่ ซึ่งมีโครงการทำแท็งค์น้ำ ในพื้นที่ส่วนรวมของหมู่บ้าน ก็สามารถนำประชาชนกลุ่มนี้ ไปสร้างแท็งค์น้ำเป็นของส่วนรวมได้

จะเห็นได้ว่าวัสดุที่ใช้ก็จะเป็นวัสดุง่ายๆ และประหยัด การผูกเหล็ก ก็จะใช้ลวดพัน ซึ่งเป็นภูมิปัญญาชาวบ้าน และสามารถนำไปใช้เองในครัวเรือน นอกจากนี้ก็จะได้นำความรู้ไปต่อยอดใช้ประกอบอาชีพได้อีกทางหนึ่งด้วย

ขณะที่นายสมมิตร นิธิวิสุทธิ ชาวบ้านตำบลลำใหม่ กล่าวว่า สำหรับประโยชน์ที่ชาวบ้านได้รับ ก็จะมีน้ำใช้ มีความรู้ในการสร้างโอ่ง ซึ่งชาวลำใหม่ยังไม่เคยมีความรู้ด้านนี้มาก่อน ก็ต้องขอบคุณเจ้าหน้าที่ทหารหมวกแดงที่มาสอนชาวบ้าน ในระยะเวลา 7 วัน ก็ได้ความรู้มาก ต่อไปก็จะแนะนำชาวบ้านให้ทำต่อไปเรื่อยๆ ถึงไม่ได้ร้อยเปอร์เซ็นต์ ก็ได้มากพอ มีประโยชน์กับคนในหมู่บ้านมาก นอกจากการให้ความรู้ทำโอ่งแล้ว ก็อยากจะให้หน่วยงานภาครัฐ ส่งวิทยากรมาสอนการฝีมือต่างๆ ให้ชาวบ้าน ไม่ว่าจะเป็นการทำกระเช้าด้วยไม้ไผ่ ซึ่งในท้องถิ่นมีจำนวนมาก รวมทั้งที่ใส่ปลาทู คนแก่ๆ ผู้สูงอายุในพื้นที่ ที่อยู่ว่างๆ จะได้ฝึกทำ ไม่รู้สึกเหงา มีงานทำ และยังมีรายได้อีกด้วย อย่างน้อยก็ขายได้ใบละ 3-5 บาท